Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 215/2009 Z. z., ktorým sa ustanovujú výnimky na registráciu druhov 
a odrôd pestovaných rastlín, ktorým hrozí genetická erózia, a pre uvádzanie množiteľského materiálu týchto druhov a odrôd na trh, vypracovalo Ministerstvo pôdohospodárstva, životného prostredia a regionálneho rozvoja Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. 

Návrh nariadenia vlády sa predkladá z dôvodu prijatia Smernice Komisie 2009/145/ES z 26. novembra 2009, ktorou sa stanovujú určité výnimky pre schvaľovanie krajových odrôd 
a odrôd zeleniny, ktoré sa tradične pestovali v určitých oblastiach a regiónoch a sú ohrozené genetickou eróziou, a odrôd zeleniny, ktoré nemajú vlastnú hodnotu pre komerčné pestovanie plodín, ale sú vyšľachtené na pestovanie v určitých podmienkach, a pre uvádzanie osiva týchto krajových odrôd a odrôd na trh. Smernica Komisie zaväzuje členské štáty prevziať túto smernicu najneskôr do 31. decembra 2010.
Predloženým návrhom nariadenia vlády sa rozširuje predmet úpravy nariadenia vlády Slovenskej republiky č. 215/2009 Z. z., ktoré sa v súčasnosti vzťahuje len na druhy a odrody poľných plodín, aj na druhy a odrody zelenín, ktorým hrozí genetická erózia. Zároveň sa dopĺňajú podmienky registrácie a uvádzania na trh osiva takých odrôd zelenín, ktoré sú vyšľachtené na pestovanie v určitých podmienkach. 
Predložený návrh nariadenia vlády nebude mať dopad na výdavkovú časť štátneho rozpočtu ani na rozpočty vyšších územných celkov, rozpočty obcí a zamestnanosť. Zavedenie jednotných pravidiel v rámci ES pri registrácii a uvádzaní na trh osiva týchto druhov a odrôd umožní obohatiť trh o ďalšie veľmi špecifické odrody, čo bude mať priaznivý vplyv na životné aj podnikateľské prostredie.
Predložený návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Predložený návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.